In sellere Zit, im Jänner 1945, isch Königsberg vo russische Truppe iigschlosse gsi, un so sin Hunderttausigi vo Flüchtling uf de Seeweg agwise gsi. D Chriegsmarine un d Frachtschiff hän Ziviliste un verwundeti Soldate no Dänemark un Nordwestdütschland transportiert. Bi dr Evakuierig hän d Fahrgastschiff bi jedere Fahrt so 10000 Mensche befördere  chönne, aber d U-Boot vo dr Rote Flotte hän die Schiff verfolgt un agriffe. In dr Nacht vom 30. uf de 31. Jänner het dr Dampfer "Wilhelm Gustloff" e Torpedotreffer übercho, un vo 6000 Mensche sin numme 904 grettet worde. So isches witergange mit'm Versenke vo dene Flüchtlingsschiff: D "Goja" bi Rixhoft - 6500 Toti un d "Musketier" in dr westliche Ostsee - 800 Toti. So chönnt mer grad witermache mit Ufzelle. Bi mänkem Schiff het mer nit emol gwüsst, wieviil Mensche druf gsi sin. Mer cha sich s nit vorstelle,  was do für e Durenander gherrscht het. Wie schnell isch do e Muetter vo ihrem Chind trennt gsi, un so het d Gertrud ihr Chind verlore.